b'\n_START_ARTICLE_\nSve o Evi\n_START_SECTION_\nRadnja\n_START_PARAGRAPH_\nTijekom ceremonije dodjele nagrada, Eve Harrington (Anne Baxter) - nova i sjajna zvijezda Broadwaya - dobiva nagradu Sarah Siddons za ulogu Core u predstavi Footsteps on the Ceiling. Kazali\xc5\xa1ni kriti\xc4\x8dar Addison DeWitt (George Sanders) kroz zlobnu naraciju obja\xc5\xa1njava ceremoniju i prisje\xc4\x87a se na koji je zapravo na\xc4\x8din Eve postala slavna._NEWLINE_Radnja se vra\xc4\x87a godinu dana unatrag. Margo Channing (Bette Davis) jedna je od najve\xc4\x87ih zvijezda Broadwaya, ali unato\xc4\x8d njezinom uspjehu ona stari; upravo je navr\xc5\xa1ila \xc4\x8detrdesetu i u potpunosti je svjesna \xc5\xa1to to zna\xc4\x8di za njezinu karijeru. Jedne ve\xc4\x8deri nakon predstave njezina najbolja prijateljica Karen Richards (Celeste Holm), \xc5\xbeena uglednog pisca kazali\xc5\xa1nih komada Lloyda Richardsa (Hugh Marlowe) upoznaje vjernu obo\xc5\xbeavateljicu Eve Harrington u hladnoj uli\xc4\x8dici ispred kazali\xc5\xa1ta. Prepoznav\xc5\xa1i je od ranije (Eve tvrdi da je vidjela svaku gluma\xc4\x8dku izvedbu svog idola u predstavi Aged in Wood), Karen ju odvodi iza pozornice kako bi upoznala Margo. Eve u Marginoj svla\xc4\x8dionici uskoro grupi ljudi koji uklju\xc4\x8duju Karen i Lloyda, Marginog de\xc4\x8dka Billa Sampsona (Gary Merrill), redatelja koji je osam godina mla\xc4\x91i od nje, te Marginu pomo\xc4\x87nicu Birdie (Thelma Ritter) govori da je pratila sve Margine kazali\xc5\xa1ne izvedbe do New Yorka nakon \xc5\xa1to ju je vidjela po prvi puta u San Franciscu. Ispri\xc4\x8da im dirljivu pri\xc4\x8du o svom te\xc5\xa1kom \xc5\xbeivotu, uklju\xc4\x8duju\xc4\x87i i dio kad je bila siro\xc4\x8de i kad je izgubila svog mladog mu\xc5\xbea u Drugom svjetskom ratu. \xc4\x8cini se poniznom i u potpunosti idolizira Margo. Uskoro se Margo sprijatelji s Eve koja se seli u njezin dom i postaje njezina asistentica te zapostavlja Birdie kojoj se Eve od po\xc4\x8detka ne svi\xc4\x91a._NEWLINE_I dok izvana Eve ostavlja dojam osobe koja samo \xc5\xbeeli pomo\xc4\x87i Margo i biti joj na usluzi, ona joj konstantno radi iza le\xc4\x91a i poku\xc5\xa1ava postati njezina zamjena na pozornici (uzrokuje sva\xc4\x91e izme\xc4\x91u Margo i Lloyda te izme\xc4\x91u Margo i Billa) te kuje zavjeru s nevinom Karen kako bi Margo propustila va\xc5\xbenu performansu. Znaju\xc4\x87i unaprijed da \xc4\x87e upravo ona biti ta koja \xc4\x87e nastupiti u predstavi umjesto Margo, Eve pozove gradske kazali\xc5\xa1ne kriti\xc4\x8dare te ostvaruje trijumf. Uskoro poku\xc5\xa1ava zavesti Billa koji ju odbija. Nakon o\xc5\xa1tre kolumne u novinama kriti\xc4\x8dara Addisona, Margo i Bill se pomiruju, ve\xc4\x8deraju s Richardsesima i odlu\xc4\x8duju vjen\xc4\x8dati. Te iste ve\xc4\x8deri u restoranu Eve ucjenjuje Karen da nagovori Lloyda da joj dodijeli ulogu Core; u protivnom \xc4\x87e re\xc4\x87i Margo da je zbog nje propustila nastup u va\xc5\xbenoj kazali\xc5\xa1noj predstavi. Prije nego Karen uop\xc4\x87e uspije popri\xc4\x8dati s Lloydom, Margo na sveop\xc4\x87e iznena\xc4\x91enje izjavljuje da ne \xc5\xbeeli vi\xc5\xa1e glumiti lik Core. Eve dobiva ulogu i poku\xc5\xa1ava se uspeti jo\xc5\xa1 vi\xc5\xa1e na ljestvici popularnosti koriste\xc4\x87i kriti\xc4\x8dara Addisona koji postaje sumnji\xc4\x8dav. Netom prije premijere u kazali\xc5\xa1tu Shubert u New Havenu, Eve prezentira Addisonu svoj sljede\xc4\x87i plan: o\xc5\xbeeniti se s Lloydom za kojeg smatra da joj je izjavio ljubav i da planira napustiti suprugu te da \xc4\x87e za nju pisati najbolje kazali\xc5\xa1ne komade. Addison, bijesan \xc5\xa1to ga poku\xc5\xa1ava iskoristiti, otkriva Eve da zna kompletnu pozadinu njezine pri\xc4\x8de i da je sve ono \xc5\xa1to je rekla prve ve\xc4\x8deri bila la\xc5\xbe. Njezino pravo ime je Gertrude Slojinski i ona nije nikakva ratna udovica niti siro\xc4\x8de niti pratiteljica Margine turneje. Prije nego je upoznala Margo, pla\xc4\x87eno joj je da ode iz grada nakon afere sa svojim \xc5\xa1efom, pivarom iz Wisconsina. Addison ucjenjuje Eve i govori joj da se ona ne\xc4\x87e o\xc5\xbeeniti s Lloydom niti s ikim drugim; u zamjenu za Addisonovu \xc5\xa1utnju, ona sada "pripada" njemu._NEWLINE_Radnja filma vra\xc4\x87a se na uvodnu sekvencu gdje Eve, sada prava zvijezda Broadwaya koja kre\xc4\x87e prema Hollywoodu, dobiva svoju nagradu. U svom toplom govoru zahvaljuje Margu i Bill, Lloydu i Karen dok ju oni potpuno hladno promatraju. Nakon ceremonije, Eve daje svoju nagradu Addisonu i bje\xc5\xbei s tuluma organiziranog u njezinu \xc4\x8dast te se vra\xc4\x87a ku\xc4\x87i gdje se susre\xc4\x87e s mladom srednjo\xc5\xa1kolskom obo\xc5\xbeavateljicom koja je u\xc5\xa1la u njezin stan i slu\xc4\x8dajno zaspala. Mlada djevojka izra\xc5\xbeava divljenje prema Eve i nudi da joj spakira kov\xc4\x8deg za put u Hollywood. "Phoebe" (Barbara Bates), kako djevojka tvrdi da se zove, otvara vrata na kojima Addison stoji s Eveinom nagradom. I dok ona flertuje s kriti\xc4\x8darom, Addison joj daje nagradu i odlazi. Na upit Eve tko je to bio na vratima, Phoebe la\xc5\xbee i ka\xc5\xbee da je bio taksist koji je ostavio nagradu. Dok se Eve odmara u drugoj sobi, Phoebe na sebe stavlja Evein elegantni kostim i stane ispred nekoliko ogledala dr\xc5\xbee\xc4\x87i nagradu kao da je u pitanju kruna. Ona se naginje, kao da zahvaljuje na nagradi uz gromoglasan pljesak i trijumfalnu glazbu u pozadini.\n_START_SECTION_\nPodrijetlo pri\xc4\x8de\n_START_PARAGRAPH_\nPodrijetlo pri\xc4\x8de Sve o Evi vezano je za anegdotu glumice Elisabeth Bergner o kojoj je kratku pri\xc4\x8du napisala Mary Orr. Dok je nastupala u predstavi The Two Mrs. Carrolls tijekom 1943. i 1944. godine, Bergner je dopustila mladoj obo\xc5\xbeavateljici da postane dio njezine svakodnevice zaposliv\xc5\xa1i je kao svoju asistenticu. Ipak, kasnije se pokajala zbog te odluke nakon \xc5\xa1to ju je djevojka poku\xc5\xa1ala potkopati. Govore\xc4\x87i o njoj samo kao o "okrutnoj djevojci", Bergner je ispri\xc4\x8dala svoju anegdotu Orr koja ju je iskoristila kao bazu sa svoju kratku pri\xc4\x8du "The Wisdom of Eve" (1946). U pri\xc4\x8di Orr djevojku \xc4\x8dini jo\xc5\xa1 nemilosrdnijom i dopu\xc5\xa1ta joj da ukrade karijeru starije glumice. Bergner je kasnije u svojoj autobiografiji Bewundert viel, und viel gescholten potvrdila navedenu anegdotu._NEWLINE_1949. godine Mankiewicz je razmi\xc5\xa1ljao o pisanju pri\xc4\x8de o ostarjeloj glumici i, nakon \xc5\xa1to je pro\xc4\x8ditao "The Wisdom of Eve", osjetio da bi upravo ta pri\xc4\x8da bila savr\xc5\xa1ena za adaptaciju. Poslao je dopis producentu Darrylu F. Zanucku u kojem je naglasio da se "pri\xc4\x8da podudara s mojoj originalnom idejom i mogao bih ih iskombinirati. Susan Hayward bila bi savr\xc5\xa1ena za ulogu." Mankiewicz je uskoro predstavio svoj projekt zajedni\xc4\x8dkih pri\xc4\x8da pod naslovom Best Performance. Promijenio je ime glavnog lika (Margola Cranston) u Margo Channing te zadr\xc5\xbeao nekoliko Orrinih likova kao \xc5\xa1to su Eve Harrington, Lloyd i Karen Richards te g\xc4\x91ica Caswell, dok je u potpunosti maknuo lik Marginog mu\xc5\xbea i zamijenio ga s novim likom Billom Simpsonom. Namjera je bila da se Channing na\xc4\x91e u novoj vezi kako bi ona omogu\xc4\x87ila Eve Harrington prijetnju Marginoj karijeri, ali i osobnom \xc5\xbeivotu. Mankiewicz je za potrebe filma tako\xc4\x91er dodao likove Addisona DeWitta, Birdie Coonan, Maxa Fabiana i Phoebe._NEWLINE_Zanuck je bio odu\xc5\xa1evljen i predlo\xc5\xbeio je jo\xc5\xa1 nekoliko stvari za pobolj\xc5\xa1anje scenarija. U nekim dijelovima osje\xc4\x87ao je da Mankiewiczu nedostaje suptilnosti, dok je u drugim bio previ\xc5\xa1e eksplicitan. Predlo\xc5\xbeio je da se prorijedi ljubomora Birdie Coonan na Eve kako publika ne bi prepoznala Eve kao negativca sve do drugog dijela filma. Zanuck je skratio scenarij za 50-tak stranica i odabrao naslov Sve o Evi iz naracije na po\xc4\x8detku filma u kojoj lik Addisona DeWitta ka\xc5\xbee da \xc4\x87e uskoro "otkriti Evu... Otkriti sve o Evi, zapravo."\n_START_SECTION_\nDodjela uloga\n_START_PARAGRAPH_\nBette Davis dobila je ulogu Margo Channing nakon \xc5\xa1to je Claudette Colbert ozlijedila le\xc4\x91a i bila prisiljena povu\xc4\x87i se s projekta netom prije po\xc4\x8detka njegovog snimanja. Davis, koja je par mjeseci prije zavr\xc5\xa1ila 18-godi\xc5\xa1nji rad s tvrtkom Warner Brothers nakon nekoliko lo\xc5\xa1e prihva\xc4\x87enih filmova, kasnije je izjavila da je pro\xc4\x8ditala scenarij u dahu i, budu\xc4\x87i ga je smatrala jednim od najboljih koje je ikad vidjela, odmah prihvatila ulogu. Lik Margo Channing originalno je bio zami\xc5\xa1ljen kao puno ugla\xc4\x91eniji i komi\xc4\x8dan, ali nakon \xc5\xa1to je Davis dobila ulogu, Mankiewicz je izmijenio lik koji je postao abrazivan. Od ostalih glumica koje su bile razmatrane za ulogu Margo Channing prije Colbert su bile originalna Mankiewiczeva inspiracija Susan Hayward koju je Zanuck odbio jer je bila "previ\xc5\xa1e mlada", Marlene Dietrich (odbijena jer je bila "previ\xc5\xa1e Njemica") i Gertrude Lawrence koja je ispala iz igre nakon \xc5\xa1to je njezin agent predlo\xc5\xbeio: "Ne bi li bilo lijepo da Gertie sjedi pokraj glasovira i pjeva?". Zanuck je \xc5\xbeelio Barbaru Stanwyck, ali ona nije bila dostupna. Tallulah Bankhead i Ingrid Bergman tako\xc4\x91er su razmatrane za ulogu, kao i Joan Crawford, ali je ona u to vrijeme ve\xc4\x87 radila na filmu The Damned Don\'t Cry. Iako je Mankiewicz izra\xc5\xbeavao veliko zadovoljstvo s Davis, kako s njezinom profesionalno\xc5\xa1\xc4\x87u, tako i s odra\xc4\x91enom ulogom, kasnijih se godina konstantno zapitkivao kako bi film izgledao da je u njemu glumila Colbertica._NEWLINE_Anne Baxter provela je cijelo desetlje\xc4\x87e glume\xc4\x87i u sporednim ulogama i osvojiv\xc5\xa1i presti\xc5\xbenu filmsku nagradu Oscar 1946. godine u kategoriji najbolje sporedne glumice za film The Razor\'s Edge. Dobila je ulogu Eve Harrington nakon \xc5\xa1to je prvi izbor, Jeanne Crain, zatrudnjela. Crain je bila na vrhuncu popularnosti, a do svoje etablirane karijere do\xc5\xa1la je upravo zahvaljuju\xc4\x87i ulogama simpati\xc4\x8dnih heroina; Zanuck se zbog toga bojao da joj nedostaje "droljaste virtuoznosti" koja je bila potrebna za ulogu pa ju publika nikad ne bi prihvatila kao lik koji obmanjuje._NEWLINE_Uloga Billa Simpsona originalno je zami\xc5\xa1ljena za Johna Garfielda ili Ronalda Reagana. Reaganova budu\xc4\x87a supruga Nancy Davis razmatrana je za ulogu Karen Richards, a Jose Ferrer za ulogu Addisona DeWitta. Zsa Zsa Gabor bila je vrlo aktivna u svojoj molbi za ulogu Phoebe ne znaju\xc4\x87i da su je producenti ionako imali na umu, skupa s Angelom Lansburry za ulogu g\xc4\x91ice Caswell._NEWLINE_Mankiewicz je bio odu\xc5\xa1evljen glumicom Thelmom Ritter pa je lik Birdie Coonan i napisao striktno za nju, a nakon \xc5\xa1to su njih dvoje zajedno radili za filmu Pismo trima \xc5\xbeenama iz 1949. Budu\xc4\x87i u pri\xc4\x8di Coonan prva posumnja u vjerodostojnost Eve Harrington, redatelj je bio uvjeren da \xc4\x87e Ritter biti savr\xc5\xa1ena za ulogu. Marilyn Monroe, relativno nepoznata u to vrijeme, dobila je ulogu g\xc4\x91ice Caswell za koju DeWitt ka\xc5\xbee da je "diplomirala u dramskoj \xc5\xa1koli Copacabana". Monroe je dobila ulogu nakon lobiranja njezinog agenta, unato\xc4\x8d Zanuckovoj po\xc4\x8detnoj antipatiji i uvjerenju da bi se ona puno bolje sna\xc5\xa1la u komedijama. Originalno je Angela Lansburry bila razmatrana za tu ulogu. Neiskusna Monroe morala je ponavljati \xc4\x8dak 11 puta scenu s Bette Davis u predvorju kazali\xc5\xa1ta; nakon \xc5\xa1to se Davis naljutila na nju, Monroe je oti\xc5\xa1la povra\xc4\x87ati. U manjim ulogama u filmu na\xc5\xa1li su se Gregory Ratoff kao producent Max Fabian, Barbara Bates kao Phoebe (mlada obo\xc5\xbeavateljica Eve Harrington) i Walter Hampden kao voditelj ceremonije na dodjeli nagrada.\n_START_SECTION_\nKritike\n_START_PARAGRAPH_\nFilm Sve o Evi dobio je izrazito pozitivne kritike nakon sve\xc4\x8dane premijere odr\xc5\xbeane u New Yorku 13. listopada 1950. godine. Iste godine u kina je pu\xc5\xa1ten i sna\xc5\xbean suparnik Bulevar sumraka koji je tako\xc4\x91er pobrao kriti\xc4\x8darske hvalospjeve pa se ova dva filma \xc4\x8desto uspore\xc4\x91uju. Kriti\xc4\x8daru Bosleyju Crowtheru film se svidio, a napisao je da se radi o "lijepoj produkciji Darryla Zanucka, odli\xc4\x8dnoj glazbi i klasnoj, superiornoj filmskoj satiri"._NEWLINE_Filmski kriti\xc4\x8dar Roger Ebert iz Chicago Sun Timesa hvalio je film, istaknuv\xc5\xa1i da je lik Bette Davis "veteranske glumice Margo Channing u filmu Sve o Evi njezina najve\xc4\x87a filmska uloga". Kolekcija kritika nakon izlaska filma sakupljena je na popularnoj internet stranici Rottentomatoes.com gdje su sve kritike pozitivne. Web stranica Boxoffice.com pi\xc5\xa1e da se radi o "klasi\xc4\x8dnom ameri\xc4\x8dkom filmu - su\xc5\xa1tinskom prikazu nemilosrdne ambicije u industriji zabave s legendarnim gluma\xc4\x8dkim performansama Bette Davis, Anne Baxter i Georgea Sandersa te jednim od najboljih filmova redatelja zlatnog doba Hollywooda Josepha L. Mankiewicza. To je film koji mora imati svaki kolekcionar na svojoj polici, bez obzira radi li se o VHS ili DVD izdanju. To je klasik koji zaslu\xc5\xbeuje puno bolji tretman od onoga koje mu daje Fox."\n_START_SECTION_\nNagrada Sarah Siddons\n_START_PARAGRAPH_\nNa po\xc4\x8detku filma prisustvujemo fiktivnoj ceremoniji dodjele nagrada koju DeWitt opisuje kao "najve\xc4\x87u po\xc4\x8dast znanu kazali\xc5\xa1tu: nagrada Sarah Siddons za uva\xc5\xbeeno postignu\xc4\x87e." 1952. godine mala grupa istaknutih posjetitelja kazali\xc5\xa1ta iz Chicaga zapo\xc4\x8dela je s dodjelom navedene nagrade \xc4\x8dija skulptura \xc4\x8dak i izgleda poput one na filmu. Dodjeljuje se svake godine, a neke od prethodnih dobitnica su Bette Davis i Celeste Holm.\n_START_SECTION_\nTematika filma\n_START_PARAGRAPH_\nFilmski kriti\xc4\x8dari i akademici tijekom godina raspravljali su o raznim temama filma. Rebecca Flint Marx u svojoj kritici za Allmovie spominje antagonizam koji je postojao izme\xc4\x91u Broadwaya i Hollywooda u to vrijeme, isti\xc4\x8du\xc4\x87i da "scenarij sumira cijeli niz bolno prepoznatljivih kazali\xc5\xa1nih tipova - od starenja, egoizma i izvana poslu\xc5\xa1nog, a iznutra sklonog spletkama mo\xc4\x87nog kriti\xc4\x8dara la\xc5\xbenog \xc5\xa1arma." Roger Ebert u svojoj internet kritici ka\xc5\xbee da Eve Harrington predstavlja "univerzalni tip", a da se sam film fokusira na zaplet oko starenja glavne glumice, uspore\xc4\x91uju\xc4\x87i ga s filmom Bulevar sumraka. Sli\xc4\x8dna je kritika i Marca Leeja iz 2006. godine za Daily Telegraph u kojoj opisuje podtekst kao "zavla\xc4\x8denje u mra\xc4\x8dne kutke zabavne industrije i stavljanje pod svjetlo problem starenja, pogotovo kad su u pitanju glumice." Knjiga Figuring Age: Women, Bodies, Generations (Theories of Contemporary Culture) iz 1999. godine autorice Kathleen Woodward tako\xc4\x91er razmatra temu starenja glumica koja se pojavila u mnogim filmovima tijekom 50-tih i 60-tih godina pro\xc5\xa1log stolje\xc4\x87a, a u kojoj se spominje film Sve o Evi. Ona smatra da Margo ima tri opcije: "Kako bi nastavila s radom, mora nastaviti glumiti mladu \xc5\xbeenu, iako se za to vi\xc5\xa1e ne \xc4\x8dini zainteresiranom. Tako\xc4\x91er mo\xc5\xbee zauzeti poziciju ljute ku\xc4\x8dke, kraljice drame (drama queen). Ili mo\xc5\xbee prihvatiti tijek starenja. Margo se na kraju odlu\xc4\x8duje za potonje, prihva\xc4\x87aju\xc4\x87i svoju poziciju i osje\xc4\x87aju\xc4\x87i se gubitnicom."_NEWLINE_Profesor Roger J. Corber, ekspert za homofobiju u kulturolo\xc5\xa1kom kontekstu Hladnog rata u SAD-u postavlja tezu da je fundamentalna tema filma Sve o Evi ona u kojoj norma heteroseksualnosti (pogotovo one patrijarhalnog braka) mora izdr\xc5\xbeati pod pritiskom \xc5\xbeenske dominacije i homoseksualizma. Njegovane heteroseksualne veze Margo i Billa te Karen i Lloyda slu\xc5\xbee kao kontrast za predatorsko-sterilne karijeristi\xc4\x8dke homoseksualne likove Eve i Addison koji \xc5\xbeive bez imalo ljubavi. Eve upotrebljava svoju fizikalnu feminiziranost kao oru\xc5\xbeje kojim poku\xc5\xa1ava razoriti brakove dvaju parova, a ekstremni cinik Addison slu\xc5\xbei kao model Evinoj budu\xc4\x87nosti. Na primjer, nedugo nakon \xc5\xa1to je Eve obavila telefonski razgovor s Lloydom Richardsom u namjeri da mu razori brak, prikazana je kako ulazi u svoju sobu s kolegicom koja je sudjelovala u tom zlokobnom planu, dr\xc5\xbee\xc4\x87i se za ruke, obje obu\xc4\x8dene za spavanje. \xc4\x8cak i filmski kriti\xc4\x8dar Kenneth Geist, iako kritizira knjigu All About All About Eve autora Sama Staggsa u kojoj se ovaj poziva na homoseksualne filmske elemente, svejedno priznaje postojanje Evine lezbijske ljubavi i to ne samo u navedenoj sceni. Geist konstatira da je Mankiewicz "bio izrazito prezriv prema mu\xc5\xa1koj i \xc5\xbeenskoj homoseksualnosti", iako je sam Mankiewicz druga\xc4\x8dije tvrdio u intervjuu gdje isti\xc4\x8de da bi "dru\xc5\xa1tvo trebalo prestati proganjati homoseksualce"._NEWLINE_Homoseksualnost je \xc4\x8desto povezivana s Komunizmom tijekom razdoblja Hladnog rata i Josepha McCarthyja pa su kriti\xc4\x8dari pisali o suptilnoj, ali centralnoj hladno-ratovskoj naraciji u filmu. Budu\xc4\x87i je u vrijeme snimanja filma na snazi bila zabrana prikazivanja homoseksualaca u medijima, vjeruje se da film sadr\xc5\xbeava mnogo suptilnosti vezanih upravo na tu temu. Me\xc4\x91utim, bez obzira na ta ograni\xc4\x8denja, Corber navodi upravo ovaj film kao pravi primjer vje\xc4\x8dne teme ameri\xc4\x8dkih filmova u kojima su homoseksualci opisani kao bezosje\xc4\x87ajni grabe\xc5\xbeljivci. Dokumentarni film The Celluloid Closet tako\xc4\x91er prihva\xc4\x87a ovu temu o kojoj Corber razglaba, uklju\xc4\x8duju\xc4\x87i i navo\xc4\x91enje mnogih drugih filmova i primjera spomenute zabrane iz vremena kad je film Sve o Evi snimljen._NEWLINE_Jo\xc5\xa1 jedna va\xc5\xbena tema u filmu, kada se gledaju okviri politi\xc4\x8dkih ratova i seksualnosti, uklju\xc4\x8duje i pritisak na \xc5\xbeene o pre\xc5\xa1utnoj suglasnosti poslije Drugog svjetskog rata. Ovaj pritisak kojim se nastavljaju "tradicionalne \xc5\xbeenske uloge" posebno je istaknut u filmu kao sna\xc5\xbean kontrast: Margo se prvo naruguje svojoj prijateljici Karen Richard smatraju\xc4\x87i ju "sretnom malom ku\xc4\x87anicom", da bi se na kraju filma potpuno preobrazila i u duga\xc4\x8dkom, inspirativnom monologu sada promijenjene \xc5\xbeene pri\xc4\x8dala o virtuoznosti braka te o tome da \xc5\xbeena nikad ne mo\xc5\xbee biti prava \xc5\xbeena bez mu\xc5\xa1karca pored sebe. Upravo ova submisivnost i \xc5\xbeenstvenost koja proizlazi iz Margo na kraju filma slu\xc5\xbei kao \xc5\xbeestoki kontrast teatralnosti, borbenosti i samodopadnosti Margo kao karijeristice i dvoje homoseksualnih likova u prvom dijelu filma. Margo \xc4\x87e predlo\xc5\xbeiti Eve da svoju nagradu treba staviti "tamo gdje joj je srce", ali Eve na kraju ostaje bez srca. Tijekom ve\xc4\x8dere dvoje bra\xc4\x8dnih parova vide Eve i Addisona u sli\xc4\x8dno negativnom svjetlu, a Margo \xc4\x87e se na glas zapitati kakav plan sad Eve smi\xc5\xa1lja u svom "grozni\xc4\x8davom malom mozgu". Uz sve to, Evina korisnost kao osobne asistentice Margo na po\xc4\x8detku filma (\xc5\xa1to predstavlja suptilni prikaz istospolne intimne veze) ne svi\xc4\x91a se Birdie, pripadnici radni\xc4\x8dke klase koja odmah shva\xc4\x87a da je sve ono \xc5\xa1to je Eve rekla o svom pokojnom mu\xc5\xbeu \xc4\x8dista izmi\xc5\xa1ljotina. Birdie njezino pona\xc5\xa1anje nije prirodno, a film se slu\xc5\xbei kontrastom njezine predatorske \xc4\x87udi ("kopira svaki va\xc5\xa1 pokret") s ljubavlju i toplinom kasnijeg oslanjanja na Billa. Pritisak o pre\xc5\xa1utnoj suglasnosti i ja\xc4\x8danje patrijarhalnosti nakon povratka mu\xc5\xa1karaca iz rata, a nakon \xc5\xa1to je prikazana propaganda koja promovira kulturnu ikonu Rosie the Riveter (koja je predstavljala ameri\xc4\x8dke \xc5\xbeene zaposlene u tvornicama za izradu oru\xc5\xbeja tijekom Drugog svjetskog rata), ozna\xc4\x8dena je kao "bezimeni problem" poznate feministkinje Betty Friedan._NEWLINE_Unato\xc4\x8d tome \xc5\xa1to su kriti\xc4\x8dari poput Corberta opisivali prisutnu homofobnost u filmu, Sve o Evi je ve\xc4\x87 dugo vremena omiljeni film u homoseksualnim zajednicama, najvjerojatnije zbog svog \xc5\xa1a\xc5\xa1avog prizvuka (djelomi\xc4\x8dno i zbog same Davis) i generalne sofisticiranosti. Davis, koja je dugo godina imala sna\xc5\xbenu potporu udru\xc5\xbeenja homoseksualaca, izrazila je svoju potporu istima u intervjuu iz 1972. godine za The Advocate.\n_START_SECTION_\nAdaptacije\n_START_PARAGRAPH_\nRadio verzija Sve o Evi u kojoj Tallulah Bankhead nastupa u ulogi Margo Channing prezentirana je na NBC-jevoj The Big Show 16. studenog 1952. godine. Produkcija je zna\xc4\x8dajna po tome \xc5\xa1to je Mary Orr, autorica originalne kratke pri\xc4\x8de prema kojoj je nastao film, odigrala ulogu Karen Richards. Od ostale gluma\xc4\x8dke ekipe svakako treba izdvojiti Alana Hewitta kao Addisona DeWitta (tak\xc4\x91er i narator), Beatrice Pearson kao Eve Harrington, Dona Briggsa kao Lloyda Richardsa, Kevina McCarthyja kao Billa Simpsona, Florence Robinson kao Birdie Coonan i Stefana Schnabela kao Maxa Fabiana._NEWLINE_1970. godine film Sve o Evi poslu\xc5\xbeio je kao inspiracija za glazbeni mjuzikl Applause uz scenarij Betty Comden i Adolpha Greena, stihove Leeja Adamsa i glazbu Charlesa Strousea. U originalnoj produkciji Lauren Bacall bila je Margo Channing, a te sezone mjuzikl je progla\xc5\xa1en najboljim na dodjeli nagrada Tony. Prikazan je 896 puta u Palace Theatreu na Broadwayu. Nakon \xc5\xa1to je Bacall napustila produkciju zamijenila ju je Anne Baxter u ulozi Margo Channing.\n_START_SECTION_\nU popularnoj kulturi\n_START_PARAGRAPH_\nGlavni zaplet filma upotrebljen je bezbroj puta (\xc4\x8desto kao homage samom filmu), a jedan od najslavnijih primjera svakako je epizoda The Mary Tyler Moore Show iz 1974. godine naziva A New Sue Ann. U epizodi lik Sue Ann Nivens (Betty White), voditeljica popularnog kulinarskog lokalnog showa zapo\xc5\xa1ljava mladu, lijepu i vrlo entuzijasti\xc4\x8dnu obo\xc5\xbeavateljicu kao svoju asistenticu, ali ova po\xc4\x8detnica vrlo brzo zapo\xc4\x8dne sabotirati svoju mentoricu u namjeri da ju zamijeni kao voditeljica showa. (Sue Ann se, za razliku od Margo Channing, na kraju ipak uspije oduprijeti poku\xc5\xa1ajima mlade djevojke da ukrade njezin uspjeh i zauzme njezino mjesto daju\xc4\x87i joj otkaz.)_NEWLINE_Istoimeni rock sastav svoje je ime dobio nakon \xc5\xa1to su njegova glavna pjeva\xc4\x8dica Julianne Regan i (tada\xc5\xa1nja) bubnjarica Manuela Zwingmann pogledale film po prvi puta u ku\xc4\x87i svojih roditelja 1985. godine._NEWLINE_Epizoda popularne animirane serije Obitelj Simpson iz 2008. godine naziva All About Lisa tako\xc4\x91er je bazirana na filmu. U epizodi Lisa postane asistentica klaunu Krustyju, na kraju dospjev\xc5\xa1i na njegovo mjesto na televiziji i osvojiv\xc5\xa1i vrijednu nagradu._NEWLINE_\xc5\xa0panjolski film nagra\xc4\x91en Oscarom iz 1999. godine redatelja Pedra Almodovara, Sve o mojoj majci, tako\xc4\x91er ima sli\xc4\x8dne elemente kao i film Sve o Evi. Sam naslov zapravo je homage ovom klasiku iz 1950. godine. U prvoj sceni, lik Manuele i njezin sin Esteban gledaju sinkroniziranu verziju filma na televiziji koji je preveden kao Eve Unveiled (u slobodnom prijevodu Otkrivena Eve). Esteban komentira da bi se film trebao zvati Sve o Evi. Kasnije u filmu on zapo\xc4\x8dinje pisati dnevnik o mami, kojeg naziva Sve o mojoj majci. Tako\xc4\x91er u filmu Manuela nastupa umjesto Nine Cruz u ulozi Stelle u produkciji Tramvaja zvanog \xc4\x8de\xc5\xbenja, navode\xc4\x87i bijes na Ninu koja ju optu\xc5\xbeuje da je "ista Eve Harrington!"._NEWLINE_U epizodi Enough About Eve tre\xc4\x87e sezone serije Tra\xc4\x8derica, Blair sanja da je Bette Davis u filmu Sve o Evi._NEWLINE_U petoj sezoni serije The L Word, obo\xc5\xbeavateljica postaje asistent Jenny dok ona re\xc5\xbeira film; kasnije obo\xc5\xbeavateljica ucjenjuje filmski studio da joj omogu\xc4\x87i re\xc5\xbeiranje tog filma i na kraju zamjenjuje Jenny.'